Karsten Hønge (SF), 2024-11-20:
Vi har her et lovforslag, som lover effektivisering og modernisering, og hvem kan ikke være tilhænger af det?
Men samtidig må vi sige, at vi synes, lovforslaget også vil skabe usikkerhed og uro.
I SF ser vi altså nogle klare problemer med processen og også med indholdet af lovforslaget.
Det har altså sit eget sære skær, at præcis et lovforslag, der handler om samarbejde på arbejdsmarkedet, bliver fremlagt, uden at man har haft det her samarbejde, så man kunne fremlægge det på baggrund af en aftale med arbejdsmarkedets parter.
Det er nærmest sådan helt grotesk at forestille sig, for i andre sammenhænge kunne man jo altid ønske sig, at der var opbakning fra arbejdsmarkedets parter til et eller andet initiativ på beskæftigelsesområdet.
Men når det handler om noget, der præcis handler om samarbejde, og hvor man ikke har sørget for at få de forhandlinger på plads, er det mig helt ubegribeligt.
Jeg ved godt, at der har været en dialog, og jeg er helt sikker på, at den dialog også vil fortsætte, men hvorfor har man dog ikke fået de ting på plads, så man her kunne fremlægge en aftale, hvor man har opbakning fra arbejdsmarkedet?
Hvis man ikke sørger for at inddrage dem, der ved mest om, hvordan arbejdsmarkedet fungerer i praksis, så siger det jo lidt om, hvilket forkert fokus man har.
Det virker egentlig også meget på os, som om man har forsøgt at gennemtrumfe det her uden om parterne, hvad jeg i øvrigt ikke fatter noget af.
Det er jo en del af kritikken af processen.
Men en anden del er altså også, at vi sådan lige pludselig har fået foræret to forskellige spor.
Det ene handler om der, hvor ekspertgruppen om den fremtidige beskæftigelsesindsats ligger, og om de forhandlinger, der kommer om det, og som det at lave om på rådsstrukturen er en del af.
Det andet er det, der foregår nu her i Folketingssalen sådan helt på tværs af de politiske forhandlinger, der vil komme, forhåbentlig inden så længe.
Helt i tråd med Fagbevægelsens Hovedorganisation ser vi det altså som dybt problematisk, at lovforslaget tilsyneladende gennemfører dele af anbefalingerne fra ekspertgruppen for fremtidens beskæftigelsesindsats uden om den nødvendige politiske proces og de kommende forhandlinger om netop en reform af beskæftigelsesindsatsen.
Som Fagbevægelsens Hovedorganisation så rigtigt påpeger i høringssvarene, kan en sammenlægning af råd på beskæftigelses- og arbejdsmiljøområdet føre til, at begge områder mister fokus.
De to områder har forskellige formål og opgaver, og det er ikke tilstrækkeligt blot at presse dem sammen i én struktur for at spare penge.
Vi risikerer at skabe et råd, der er for bredt og for ineffektivt til at løse de konkrete udfordringer, vi står over for.
Vi deler også bekymringerne fra Danske Handicaporganisationer, der advarer om, at lovforslaget kan føre til, at de mest sårbare grupper på arbejdsmarkedet bliver tabt på gulvet.
Hvis det nuværende Beskæftigelsesråd nedlægges, er der en reel risiko for, at deres rådgivende funktion forsvinder.
Vi må og skal sikre, at alle, også dem med særlige behov, får en reel plads på arbejdsmarkedet.
Derudover vil SF gerne fastholde de nationale beskæftigelsesmål.
Vi har brug for klare mål, der sikrer retning og fokus i beskæftigelsesindsatsen.
Uden de mål risikerer vi at stå uden pejlemærker i en tid, hvor vi har brug for stærke ambitioner for arbejdsmarkedet.
Beskæftigelse er jo ikke bare en opgave, der kan løses sådan ad hoc; det kræver strategisk fokus og konkrete mål, hvis man ønsker at sikre resultater.
Derfor kan vi ikke støtte lovforslaget, der lader de økonomiske besparelser stå over et arbejdsmarked præget af retfærdighed og samarbejde.
Vi må sikre, at forandringerne ikke svækker de strukturer, der gør vores arbejdsmarked stærkt og inkluderende.
Derfor opfordrer vi regeringen til at genoverveje det her lovforslag, lytte til arbejdsmarkedets parter og en stærk organisation som Danske Handicaporganisationer og sikre, at både beskæftigelse og arbejdsmiljø får den opmærksomhed og de ressourcer, de fortjener.
SF kan ikke støtte lovforslaget.